Nimeni astăzi în lumea occidentală nu mai vorbește despre victoria Ucrainei, ci despre supraviețuirea Ucrainei, despre întârzierea avansului rusesc, a declarat analistul de politică externă Ștefan Popescu, joi, pe B1 TV, la „News Pass” cu Laura Chiriac.
Analistul român a reliefat importanța capacităților industriale într-un conflict armat.
„Lumea occidentală, Statele Unite, dar mai ales statele Uniunii Europene au o mare problemă cu liniile de producție industriale, pentru că într-un război competiția nu este numai între armatele propriu-zise, ci în primul rând între capacitățile industriale. Acestea sunt, pentru a-l cita pe Napoleon, „nervul războiului”. Din păcate, Uniunea Europeană, statele industriale au încă foarte mult de făcut, încă câțiva ani de eforturi susținute, coerente, să sperăm că vor fi, pentru a atinge o poziție industrială capabilă, capacități industriale capabile să susțină necesitățile Ucrainei”, a explicat Ștefan Popescu.
„Din păcate, nimeni astăzi în lumea occidentală nu mai vorbește despre victoria Ucrainei, vorbește despre supraviețuirea Ucrainei, despre întârzierea avansului rusesc, dar suntem departe, apropo de cele spuse de tine mai devreme, de discursurile care priveau starea de sănătate a lui Vladimir Putin. Acelea coincideau în același timp cu mesaje foarte optimiste cu capacitatea ucrainenilor de a-i arunca pe ruși în Marea Neagră și de a restabili controlul asupra frontierelor recunoscute în drept internațional”, a continuat Ștefan Popescu.
„Iată că acum starea de sănătate bună pe care septuagenarul Vladimir Putin o afișează coincide cu un discurs mult mai pesimist în lumea occidentală – dacă nu pesimist, mult mai reținut – cu privire la capacitatea Ucrainei de a obține o victorie pe front”, a mai spus analistul.